title: A Bizottság (EU) 2020/572 végrehajtási rendelete (2020. április 24.) a vasúti balesetekről és váratlan eseményekről szóló vizsgálati jelentések esetében követendő jelentéstételi struktúráról (EGT-vonatkozású szöveg)

text:
                  27.4.2020

                  HU

                  Az Európai Unió Hivatalos Lapja

                  L 132/10

         A BIZOTTSÁG (EU) 2020/572 VÉGREHAJTÁSI RENDELETE
         (2020. április 24.)
         a vasúti balesetekről és váratlan eseményekről szóló vizsgálati jelentések esetében követendő jelentéstételi struktúráról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a vasútbiztonságról szóló, 2016. május 11-i (EU) 2016/798 európai parlamenti és tanácsi irányelvre (1) és különösen annak 24. cikke (2) bekezdésére,
         mivel:

                     (1)

                     Az (EU) 2016/798 irányelv keretszabályokat ír elő annak biztosítására, hogy az említett irányelv 22. cikkének megfelelően a vasúti balesetek és váratlan események kivizsgálásáért felelős nemzeti vizsgáló testületek az általuk végzett vizsgálati munka eredményeit az Unió egész területén széles körben terjesszék.

                     (2)

                     A vizsgálatokról szóló jelentések, a bennük szereplő megállapítások és az ezek alapján megfogalmazott ajánlások kulcsfontosságú információkkal szolgálnak arról, hogy a jövőben milyen módon lehet javítani a vasútbiztonságon az egységes európai vasúti térségen belül. Az (EU) 2016/798 irányelv 26. cikkével összhangban a címzetteknek követniük kell a biztonsági ajánlásokat, és az intézkedésekről visszajelzést kell adni a vizsgáló testületnek.

                     (3)

                     A közös jelentéstételi struktúra feladata, hogy elősegítse a jelentések másokkal való megosztását. E célból az (EU) 2016/796 európai parlamenti és tanácsi rendelet (2) 37. cikke (3) bekezdése e) pontjának megfelelően létrejött az Európai Unió Vasúti Ügynökségének felelősségi körében kezelt nyilvános adatbázis, amely az Ügynökségen keresztül hozzáférhető.

                     (4)

                     A hasznos információkhoz való hozzáférés megkönnyítése érdekében, és azt elősegítendő, hogy más európai érdekeltek is felhasználhassák azokat, a jelentés egyes részeit két uniós nyelven kell benyújtani.

                     (5)

                     A struktúrának biztosítania kell, hogy a nemzeti vizsgáló testületek a munkájukat külső befolyástól mentesen lássák el, és hogy a vizsgálatokra az (EU) 2016/798 irányelv 21. cikkének (4) bekezdésével összhangban független módon kerüljön sor.

                     (6)

                     A balesetekről és váratlan eseményekről készített vizsgálati jelentések segítségével le kell vonni a tanulságot a korábbi tapasztalatokból. A jelentések feladata megkönnyíteni a biztonsági veszélyek felismerését, hogy a jövőben el lehessen kerülni a hasonló biztonsági kockázatokat. Lehetővé kell tenniük a vasúti ágazat szereplői számára, hogy felülvizsgálják az üzemeltetéssel kapcsolatos kockázatok értékelését, szükség esetén pedig naprakésszé tegyék biztonságirányítási rendszereiket, és ezen belül adott esetben korrekciós intézkedéseket fogadjanak el az (EU) 2018/762 felhatalmazáson alapuló bizottsági rendelet (3) I. mellékletének 7.1.3. pontja és II. mellékletének 7.1.3. pontja szerint. A vizsgálati jelentésekben szereplő információkat ezért könnyen kezelhető formába kell foglalni.

                     (7)

                     Az Európai Unió Vasúti Ügynökségének (a továbbiakban: az ügynökség), amely a jelentések összegyűjtését végzi, megfelelő informatikai eszközt kell működtetnie, hogy a felhasználó egyedi igényeihez igazítva (pl. kulcsszavak használatával) egyszerűen le lehessen kérni az információkat.

                     (8)

                     Az ebben a rendeletben előírt intézkedések összhangban vannak az (EU) 2016/798 irányelv 28. cikkének (1) bekezdésében említett bizottság véleményével,

               ELFOGADTA EZT A RENDELETET:

            1. cikk
            A rendelet tárgya és hatálya
            E rendelet közös jelentéstételi struktúrát határoz meg az (EU) 2016/798 irányelv 20. cikkének (1) és (2) bekezdésében említett balesetek és váratlan események vizsgálatára vonatkozóan.

            2. cikk
            Fogalommeghatározások
            E rendelet alkalmazásában:

                        1.

                        „ok-okozati tényező”: minden olyan cselekmény, mulasztás, esemény vagy feltétel, illetve ezek kombinációja, amelynek javítása, elhárítása vagy elkerülése esetén minden valószínűség szerint meg lehetett volna előzni a baleset vagy a váratlan esemény bekövetkezését;

                        2.

                        „hozzájáruló tényező”: minden olyan cselekmény, mulasztás, esemény vagy feltétel, amely azáltal befolyásolja az eseményt, hogy növeli bekövetkezésének valószínűségét, felgyorsítja a hatásokat, vagy fokozza a következmények súlyosságát, de amelynek kiiktatása nem akadályozta volna meg az esemény bekövetkezését;

                        3.

                        „rendszerszintű tényező”: minden olyan szervezeti, vezetési, társadalmi vagy szabályozási jellegű ok-okozati vagy hozzájáruló tényező, amely a jövőben valószínűleg hatással lehet hasonló és kapcsolódó eseményekre, különösen ideértve a szabályozási keretfeltételeket, a biztonságirányítási rendszer kialakítását és alkalmazását, a személyzet készségeit, az eljárásokat és a karbantartást.

            3. cikk
            A jelentéstételi struktúra
            Az (EU) 2016/798 irányelv 20. cikkében, valamint 24. cikkének (1) és (2) bekezdésében szereplő rendelkezések sérelme nélkül a vizsgálati jelentéseknek az I. mellékletben meghatározott struktúrát kell követniük.
            Az I. melléklet 1., 5. és 6. pontját egy második hivatalos uniós nyelven is meg kell fogalmazni. E fordításnak legkésőbb a jelentés kézhezvételétől számított 3 hónapon belül rendelkezésre kell állnia.
            A jelentéseket olyan digitális formátumban kell az Ügynökség rendelkezésére bocsátani, amely lehetővé teszi a hozzáférést, valamint a jelentés digitális indexálását és elemzését.

            4. cikk
            Átmenet
            Azon balesetek és váratlan események tekintetében, amelyek esetében e rendelet hatálybalépésekor az (EU) 2016/798 irányelv 22. cikkének (3) bekezdésével összhangban már döntés született a vizsgálat megindításáról, a vizsgáló testület eldöntheti, hogy az I. mellékletben vagy a 2004/49/EK európai parlamenti és tanácsi irányelv (4) V. mellékletében meghatározott jelentéstételi struktúrát követi-e.

            5. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. április 24-én.

                  a Bizottság részéről

                  az elnök

               Ursula VON DER LEYEN

            (1)  HL L 138., 2016.5.26., 102. o.

            (2)  Az Európai Parlament és a Tanács (EU) 2016/796 rendelete (2016. május 11.) az Európai Unió Vasúti Ügynökségéről és a 881/2004/EK rendelet hatályon kívül helyezéséről (HL L 138., 2016.5.26., 1. o.).

            (3)  A Bizottság (EU) 2018/762 felhatalmazáson alapuló rendelete (2018. március 8.) az (EU) 2016/798 európai parlamenti és tanácsi irányelv alapján a biztonságirányítási rendszerek követelményeire vonatkozó közös biztonsági módszerek meghatározásáról, valamint az 1158/2010/EU és az 1169/2010/EU bizottsági rendelet hatályon kívül helyezéséről (HL L 129., 2018.5.25., 26. o.).

            (4)  Az Európai Parlament és a Tanács 2004/49/EK irányelve (2004. április 29.) a közösségi vasutak biztonságáról, valamint a vasúttársaságok engedélyezéséről szóló 95/18/EK tanácsi irányelv és a vasúti infrastruktúrakapacitás elosztásáról, továbbá a vasúti infrastruktúra használati díjának felszámításáról és a biztonsági tanúsítványról szóló 2001/14/EK irányelv módosításáról (vasútbiztonsági irányelv) (HL L 164., 2004.4.30., 44. o.).

            MELLÉKLET
            A követendő jelentéstételi struktúra
            Az (EU) 2016/798 irányelv 24. cikkének (1) bekezdésével összhangban a balesetekről és váratlan eseményekről szóló jelentéseknek – a baleset vagy váratlan esemény típusához és súlyosságához igazított formában – a lehető legszorosabban követniük kell az itt létrehozott jelentéstételi struktúrát. Főszabály szerint az 1–6. címekhez tartozó valamennyi részt ki kell tölteni, ideértve adott esetben a betűvel jelzett alcímeket is. Amennyiben az esemény körülményei miatt nem áll rendelkezésre releváns információ, vagy nem kell tájékoztatást adni, a szóban forgó címekre vagy alcímekre vonatkozóan a „nem alkalmazandó” bejegyzést kell szerepeltetni, megjelölve, hogy azok e vizsgálattal összefüggésben nem tekintendők relevánsnak. A nyilatkozatot a megfelelő cím vagy alcím elején vagy végén összesített formában is meg lehet tenni.
            1.   Összefoglaló

            Az összefoglaló a jelentés szerves részét képezi és azt úgy kell megfogalmazni, hogy további összefüggések nélkül is értelmezhető legyen.
            Vázlatosan ismertetnie kell az esemény alapvető tényeit: a baleset vagy a váratlan esemény rövid leírását; azt, hogy mikor, hol és hogyan történt; valamint az okokra és a következményekre vonatkozó következtetéseket. Az összefoglalóban meg kell említeni a vizsgálat során feltárt valamennyi tényezőt (ok-okozati, hozzájáruló és/vagy rendszerszintű tényezők). Az összefoglalóban adott esetben fel kell sorolni a biztonsági ajánlásokat és azok címzettjeit.
            2.   A vizsgálat és összefüggései

            A jelentés e részében ismertetni kell a vizsgálat céljait és összefüggéseit. Fel kell benne tüntetni minden olyan tényezőt, például a késedelmeket, amelyeknek kedvezőtlen hatásai lehetnek, vagy más módon befolyásolhatják a vizsgálatot, illetve annak következtetéseit.

                        1.

                        A vizsgálat megindítására vonatkozó határozat:

                        2.

                        A vizsgálat megindítása mellett szóló érvek, hivatkozva pl. a 20. cikk (1) bekezdésére (súlyos baleset) vagy a 20. cikk (2) bekezdésének a)–d) pontjára:

                        3.

                        A vizsgálat hatálya és korlátai, ideértve ezek indokolását, továbbá minden olyan késedelem magyarázatát, amely kockázatot jelenthet a vizsgálat lefolytatására vagy következtetéseire nézve, illetve egyéb módon befolyásolhatja azt:

                           A hatályra és a korlátokra vonatkozó információkat a 4. pontban részletesen ki lehet fejteni.

                        4.

                        A vizsgálócsoporton belüli műszaki képességek és funkciók részletes leírása. Itt kell feltüntetni az egyéb vizsgálati szervekhez tartozó személyeket vagy az érintett külső feleket, valamint a szóban forgó személyeknek az eseményben részt vevő felektől való függetlenségét alátámasztó bizonyítékokat:

                           Amennyiben az érintett személy vagy szervezet számára anonimitást biztosítottak, kérjük, ezt indokolják.

                        5.

                        Az eseményben részt vevő személyekkel vagy szervezetekkel a vizsgálat során és a rendelkezésre bocsátott információkkal kapcsolatban folytatott kommunikációs és konzultációs folyamat leírása:

                           Amennyiben az érintett személy vagy szervezet számára anonimitást biztosítottak, kérjük, ezt indokolják.

                        6.

                        Az érintett szervezetek által felkínált együttműködés mértékének ismertetése:

                           Amennyiben az érintett személy vagy szervezet számára anonimitást biztosítottak, kérjük, ezt indokolják.

                        7.

                        A jelentésben említett tények és észrevételek megállapításához alkalmazott vizsgálati módszerek és technikák, valamint elemzési módszerek leírása. A tényeknek legalább a következőket kell rögzíteniük:

                                    —

                                    az esemény bekövetkezéséhez vezető történések és körülmények;

                                    —

                                    a fentiekre utaló figyelmeztető jelek;

                                    —

                                    utasítások, kötelező eljárások, visszacsatolási mechanizmusok és/vagy ellenőrzési mechanizmusok, amelyek az esemény bekövetkezéséhez vezettek, vagy más módon szerepet játszottak benne.

                           pl. meghallgatások, hozzáférés az operációs rendszer dokumentációjához és felvételeihez.

                        8.

                        A vizsgálat során tapasztalt nehézségek és konkrét kihívások leírása.

                        9.

                        Adott esetben az igazságügyi hatóságokkal való bármilyen kapcsolattartás.

                        10.

                        Adott esetben a vizsgálattal összefüggésben releváns bármely egyéb információ.

                  3.   Az esemény leírása

            A jelentés ezen részének részletes leírást kell adnia az esemény mechanizmusáról az elvégzett vizsgálat során gyűjtött információk alapján.
            a)   Az esemény és a háttér-információk:

                        1.

                        Az esemény típusának leírása:

                        2.

                        Az esemény dátuma, pontos időpontja és helye:

                        3.

                        Az esemény helyszínének leírása, ideértve az esemény időpontjában fennálló időjárási és földrajzi körülményeket, valamint azt, hogy végeztek-e munkálatokat a helyszínen vagy annak közelében:

                        4.

                        Halálos áldozatok, sérülések és anyagi károk:

                                    —

                                    utasok, munkavállalók vagy alvállalkozók, a vasúti átjárók használói, tiltott helyen járó személyek, a peronon tartózkodó egyéb személyek, nem peronon tartózkodó egyéb személyek,

                                    —

                                    áruszállítmányok, személypoggyász és más vagyontárgyak,

                                    —

                                    jármű, infrastruktúra és környezet.

                           Amennyiben az érintett személy vagy szervezet számára anonimitást biztosítottak, kérjük, ezt indokolják.

                        5.

                        Egyéb következmények leírása, ideértve az esemény hatását az érintett szereplők rendes munkavégzésére:

                        6.

                        Az érintett személyek, funkcióik és az érintett szervezetek megjelölése, ideértve az alvállalkozókkal és/vagy más érintett felekkel való lehetséges kapcsolódási pontokat is:

                           Amennyiben az érintett személy vagy szervezet számára anonimitást biztosítottak, kérjük, ezt indokolják.

                        7.

                        A vonat(ok) leírása és azonosítói, valamint összeállítása, beleértve az érintett járműveket és nyilvántartási számukat:

                        8.

                        Az infrastruktúra és a jelzőrendszer vonatkozó részeinek leírása – vágánytípus, váltók, biztonsági reteszek, jelzők, vonatbiztosítási rendszerek:

                        9.

                        Adott esetben az esemény leírása szempontjából releváns minden egyéb információ és háttér-információ:

                  b)   A történések tényszerű leírása:

                        1.

                        Az esemény bekövetkezéséhez vezető történések megközelítő kronológiája, beleértve a következőket:

                                    —

                                    az érintett személyek által hozott intézkedések,

                                    —

                                    a jármű és a műszaki berendezések működése,

                                    —

                                    az operatív rendszer működése:

                           pl. a vonat indulási pontja, az érintett munkatárs műszakjának kezdete

                           pl. a személyzet forgalomirányítással és jelzéssel kapcsolatos intézkedései, az eseménnyel kapcsolatos szóbeli üzenetek és írásbeli utasítások cseréje

                           pl. ellenőrző-irányító és jelzőrendszer, infrastruktúra, kommunikációs berendezések, járművek, karbantartás stb.

                        2.

                        A történések láncolata az esemény bekövetkezésétől kezdve a mentőszolgálatok munkájának végéig, ideértve a következőket:

                                    —

                                    az esemény helyszínének védelmére és őrzésére vonatkozó intézkedések,

                                    —

                                    a mentő- és vészhelyzeti szolgálat erőfeszítései.

                           pl. a vasúti vészhelyzeti eljárás elindítása, a mentőszolgálat, a rendőrség és az orvosi szolgálatok vészhelyzeti eljárásának elindítása és a történések láncolata

                  4.   Az esemény elemzése, szükség esetén az egyes hozzájáruló tényezők tekintetében

            A jelentés ezen részében kell részletesen bemutatni az eseményt előidéző tényeket és megállapításokat (azaz az üzemeltetők, a járművek és/vagy a műszaki berendezések teljesítményét). Az elemzés nyomán azonosítani kell azokat a biztonsági szempontból kritikus tényezőket, köztük a figyelmeztető jelnek tekintett tényeket is, amelyek az eseményt okozták, vagy más módon járultak hozzá annak bekövetkezéséhez. Ok-okozati, rendszerszintű és hozzájáruló tényezők egyaránt előidézhetnek balesetet vagy váratlan eseményt, és ezek egyformán fontosak, és figyelembe kell venni őket a vizsgálat során.
            Az elemzés kiterjedhet a vasúti rendszer egészére érvényes azon körülményekre, visszacsatolási mechanizmusokra és/vagy ellenőrzési mechanizmusokra, amelyekről megállapítást nyert, hogy aktívan befolyásolják a hasonló események bekövetkezését. Ez magában foglalhatja az érintett felek biztonságirányítási rendszereinek működését, valamint a tanúsításra és a felügyeletre kiterjedő szabályozási tevékenységeket.
            A jelentéstételi struktúra által biztosított rugalmassággal összhangban (lásd fent) a következő információkat kell megadni minden egyes feltárt, biztonsági szempontból kritikusnak tűnő eseményre vagy tényezőre (ok-okozati vagy hozzájáruló) vonatkozóan.
            a)   Feladatkörök és kötelezettségek

            Az (EU) 2016/798 irányelv 20. cikke (4) bekezdésének sérelme nélkül a jelentés ezen része hivatott azonosítani és elemezni azon személyek és szervezetek feladatköreit és kötelezettségeit – szükség szerint ideérte az érintett személyzetet, valamint meghatározott feladataikat és funkcióikat – akikről megállapítást nyert, hogy biztonsági szempontból kritikus módon érintettek voltak az eseményben vagy az annak bekövetkezéséhez vezető bármely tevékenységben.

                        1.

                        Vasúttársaság(ok) és/vagy pályahálózat-működtető(k):

                           Amennyiben az érintett személy vagy szervezet számára anonimitást biztosítottak, kérjük, ezt indokolják.

                        2.

                        A karbantartásért felelős szervezet/szervezetek, a karbantartó műhelyek és/vagy bármely más karbantartási szolgáltató:

                           Amennyiben az érintett személy vagy szervezet számára anonimitást biztosítottak, kérjük, ezt indokolják.

                        3.

                        A járművek gyártói vagy vasúti termékek egyéb szállítói:

                           Amennyiben az érintett személy vagy szervezet számára anonimitást biztosítottak, kérjük, ezt indokolják.

                        4.

                        Nemzeti biztonsági hatóságok és/vagy az Európai Unió Vasúti Ügynöksége:

                           Amennyiben az érintett személy vagy szervezet számára anonimitást biztosítottak, kérjük, ezt indokolják.

                        5.

                        Bejelentett szervezetek, kijelölt szervezetek és/vagy kockázatértékelő szervezetek:

                           Amennyiben az érintett személy vagy szervezet számára anonimitást biztosítottak, kérjük, ezt indokolják.

                        6.

                        A karbantartásért felelős szervezetek 2. pontban említett tanúsító szervei:

                           Amennyiben az érintett személy vagy szervezet számára anonimitást biztosítottak, kérjük, ezt indokolják.

                        7.

                        Bármely más, az esemény szempontjából releváns személy vagy szervezet, akár szerepel, akár nem a vonatkozó biztonságirányítási rendszerek egyikében, illetve említésre kerül valamely nyilvántartásban vagy a vonatkozó jogi keretben:

                           Amennyiben az érintett személy vagy szervezet számára anonimitást biztosítottak, kérjük, ezt indokolják.

                           pl. a jármű-üzembentartók, terminálszolgáltatók, berakodók vagy töltők

                  b)   A járművek és a műszaki berendezések

            A járművek vagy a műszaki berendezések állapotával kapcsolatban azonosított olyan tényezők, amelyek az eseményt kiváltották, illetve az esemény következményei, ideértve az egyes tevékenységekhez és döntésekhez kapcsolódó lehetséges hozzájáruló tényezőket, amelyek lehetnek:

                        1.

                        A járművek, a vasúti infrastruktúra vagy a műszaki berendezések tervezéséből eredők:

                        2.

                        A járművek, a vasúti infrastruktúra vagy a műszaki berendezések telepítéséből és használatba vételéből eredők:

                        3.

                        A gyártókhoz vagy a vasúti termékek egyéb szállítóihoz köthetők:

                        4.

                        A járművek vagy műszaki berendezések karbantartásából és/vagy módosításából eredők:

                        5.

                        A karbantartásért felelős szervezethez, a karbantartó műhelyekhez és más karbantartási szolgáltatókhoz köthetők:

                        6.

                        A vizsgálat szempontjából lényegesnek tartott bármely egyéb tényező vagy következmény:

                  c)   Emberi tényezők

            Amennyiben az eseményt kiváltó vagy az annak bekövetkezéséhez hozzájáruló tényezők vagy a következmények emberi tevékenységekhez köthetők, figyelembe kell venni a sajátos körülményeket és azt, hogy a személyzet a szokásos működés során hogyan látja el a rutinfeladatokat, valamint azokat az emberi és szervezeti tényezőket, amelyek hatással lehetnek a fellépésekre és/vagy a döntésekre, ideértve az alábbiakat:

                        1.

                        Emberi és egyéni jellemzők:

                                    a)

                                    képzés és fejlődési lehetőségek, ezen belül szakértelem és szakmai tapasztalat,

                                    b)

                                    az eseményt befolyásoló orvosi és személyi körülmények, beleértve a fizikai vagy pszichológiai stresszes állapotot is,

                                    c)

                                    fáradtság,

                                    d)

                                    motiváció és hozzáállás.

                        2.

                        A munkakörhöz kapcsolódó tényezők

                                    a)

                                    feladattervezés,

                                    b)

                                    az ember és a gép közötti kapcsolatot befolyásoló berendezések kialakítása,

                                    c)

                                    kommunikációs eszközök,

                                    d)

                                    gyakorlatok és folyamatok,

                                    e)

                                    üzemeltetési szabályok, helyi utasítások, személyzeti követelmények, karbantartási előírások és alkalmazandó szabványok,

                                    f)

                                    az érintett személyzet munkaideje,

                                    g)

                                    kockázatkezelési gyakorlatok,

                                    h)

                                    keret, gépek, berendezések és a munkamódszereket formáló utasítások.

                        3.

                        Szervezeti tényezők és feladatok:

                                    a)

                                    munkaerő-tervezés és munkaterhelés,

                                    b)

                                    kommunikáció, tájékoztatás és csapatmunka,

                                    c)

                                    munkaerő-felvétel és kiválasztás, erőforrások,

                                    d)

                                    teljesítménymenedzsment és felügyelet,

                                    e)

                                    ellentételezés (díjazás),

                                    f)

                                    vezetés, hatalommal kapcsolatos kérdések,

                                    g)

                                    szervezeti kultúra,

                                    h)

                                    jogi kérdések (beleértve a vonatkozó uniós és nemzeti szabályokat és rendeleteket),

                                    i)

                                    a szabályozási keretfeltételek és a biztonságirányítási rendszer alkalmazása.

                        4.

                        Környezeti tényezők:

                                    a)

                                    munkakörülmények (zaj, világítás, rezgés stb.),

                                    b)

                                    időjárási és földrajzi körülmények,

                                    c)

                                    a helyszínen vagy annak közelében végzett munkálatok.

                        5.

                        És bármely más, a fenti 1., 2., 3. és 4. pontban említett, a vizsgálat szempontjából releváns tényező:

                  d)   Visszacsatolási és ellenőrzési mechanizmusok, beleértve a kockázat- és biztonságkezelést, valamint a nyomonkövetési folyamatokat.

                        1.

                        A vonatkozó szabályozási keretfeltételek:

                        2.

                        Az érintett szereplők – a vasúttársaságok, a pályahálózat-működtetők, a karbantartásért felelős szervezetek, a karbantartási műhelyek, az egyéb karbantartási szolgáltatók, a gyártók és bármely más szereplő – bármelyike által végzett kockázatértékelési és nyomonkövetési tevékenységek eljárásai, módszerei, tárgya és eredményei, valamint a 402/2013/EU végrehajtási rendelet (1) 6. cikkében említett független értékelő jelentések:

                        3.

                        Az érintett vasúttársaság(ok) és pályahálózat-működtető(k) biztonságirányítási rendszere, beleértve az (EU) 2016/798 irányelv 9. cikkének (3) bekezdésében és bármely uniós végrehajtási jogi aktusban meghatározott alapvető elemeket:

                        4.

                        A karbantartásért felelős szervezet/szervezetek és a karbantartó műhelyek irányítási rendszere, ideértve az (EU) 2016/798 irányelv 14. cikkének (3) bekezdésében és III. mellékletében, valamint bármely későbbi végrehajtási jogi aktusban meghatározott funkciókat:

                        5.

                        A nemzeti biztonsági hatóságok által az (EU) 2016/798 irányelv 17. cikkével összhangban végzett felügyelet eredménye:

                        6.

                        Az Ügynökség, a nemzeti biztonsági hatóságok vagy más megfelelőségértékelő szervezetek által kiadott engedélyek, tanúsítványok és értékelési jelentések:

                                    —

                                    Az érintett pályahálózat-működtető(k) és vasúttársaság(ok) biztonsági engedélye/biztonsági tanúsítványai,

                                    —

                                    A helyhez kötött berendezések üzembe helyezésének engedélyezése és forgalombahozatali járműengedélyek,

                                    —

                                    A karbantartásért felelős szervezet és karbantartó műhelyek (ideértve a tanúsítást is).

                        7.

                        Egyéb rendszerszintű tényezők:

                  e)   Hasonló jellegű korábbi események, ha voltak ilyenek.

            5.   Következtetések

            A következtetéseknek tartalmazniuk kell a következőket:

                        a)

                           Az elemzés összefoglalása és az esemény okaira vonatkozó következtetések

                        A következtetésekben össze kell foglalni az eseményt kiváltó és a bekövetkezéséhez hozzájáruló tényezők feltárásának folyamatát, ideértve mind a közvetlen, mind a mélyebb rendszerszintű tényezőket, valamint a hiányzó vagy nem megfelelő biztonsági intézkedéseket, amelyekre vonatkozóan kompenzációs intézkedéseket javasolt hozni. Utalni kell benne továbbá arra, hogy az érintett szervezetek biztonságirányítási rendszerei alkalmasak-e a helyzet kezelésére, hogy a jövőben elkerülhetők legyenek a balesetek és a váratlan események.

                        b)

                           Az esemény óta hozott intézkedések

                        c)

                           További észrevételek:

                        A vizsgálat során megállapított, de az esemény okaira és következményeire vonatkozó következtetések szempontjából nem releváns biztonsági kérdések.

                  6.   Biztonsági ajánlások

            Adott esetben a jelentés ezen részében kell feltüntetni a kizárólag azt célzó biztonsági ajánlásokat, hogy a jövőben meg lehessen előzni a hasonló események bekövetkezését.
            Az ajánlás hiányára magyarázatot kell adni.
            A biztonsági ajánlásoknak megalapozott tényeken és egyéb kapcsolódó észrevételeken, valamint ezek elemzésén kell alapulniuk, hogy következtetéseket lehessen levonni az esemény biztonsági szempontból releváns okaira és következményeire vonatkozóan.
            Biztonsági ajánlások olyan kiegészítő megfigyelésekkel kapcsolatban is kiadhatók, amelyek nem állnak ok-okozati összefüggésben az eseménnyel, illetve nem járultak hozzá annak bekövetkezéséhez.

               (1)  A Bizottság 402/2013/EU végrehajtási rendelete (2013. április 30.) a kockázatelemzésre és -értékelésre vonatkozó közös biztonsági módszerről és a 352/2009/EK rendelet hatályon kívül helyezéséről (HL L 121., 2013.5.3., 8. o.).


title: A Bizottság (EU) 2020/573 végrehajtási rendelete (2020. április 24.) a gabonaágazatban 2020. április 27-től alkalmazandó behozatali vámok megállapításáról

text:
                  27.4.2020

                  HU

                  Az Európai Unió Hivatalos Lapja

                  L 132/19

         A BIZOTTSÁG (EU) 2020/573 VÉGREHAJTÁSI RENDELETE
         (2020. április 24.)
         a gabonaágazatban 2020. április 27-től alkalmazandó behozatali vámok megállapításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 183. cikkére,
         mivel:

                     (1)

                     A 642/2010/EU bizottsági rendelet (2) 1. cikkének (1) bekezdése értelmében a 1001 11 00, a 1001 19 00, az ex 1001 91 20 (közönséges búza, vetőmag), az ex 1001 99 00 (kiváló minőségű közönséges búza, a vetőmag kivételével), a 1002 10 00, a 1002 90 00, a 1005 10 90, a 1005 90 00, a 1007 10 90 és a 1007 90 00 KN-kód alá tartozó termékek behozatali vámja megegyezik az adott szállítmányra alkalmazandó CIF-importárnak az e termékekre behozataluk esetén érvényes, 55 %-kal megnövelt intervenciós árból történő kivonásával kapott összeggel. Az említett vám azonban nem haladhatja meg a közös vámtarifában meghatározott vámtételt.

                     (2)

                     A 642/2010/EU rendelet 1. cikkének (2) bekezdése értelmében a hivatkozott cikk (1) bekezdésében említett behozatali vám kiszámítása céljából az ugyanazon bekezdésben meghatározott termékekre szabályos időközönként reprezentatív CIF-importárakat kell megállapítani.

                     (3)

                     A 642/2010/EU rendelet 2. cikke (1) bekezdésének megfelelően az ugyanazon rendelet 1. cikkének (1) bekezdésében említett termékekre vonatkozó behozatali vám kiszámításához a szóban forgó rendelet 5. cikkében leírt módszerrel meghatározott napi reprezentatív CIF-importárat kell alkalmazni.

                     (4)

                     A 1001 11 00, a 1001 19 00, az ex 1001 99 00 (kiváló minőségű közönséges búza, a vetőmag kivételével), a 1002 10 00 és a 1002 90 00 KN-kód alá tartozó, Kanadából származó termékekre vonatkozó behozatali vámot 2017. szeptember 21-től kezdődően a 642/2010/EU rendelet 2. cikkének (5) bekezdése szerint kell kiszámítani.

                     (5)

                     Meg kell állapítani a 2020. április 27-től kezdődő időszakra vonatkozó behozatali vámokat, amelyek alkalmazása új behozatali vámok megállapításáig tart.

                     (6)

                     A 642/2010/EU rendelet 2. cikkének (2) bekezdésével összhangban indokolt úgy rendelkezni, hogy e rendelet a kihirdetése napján lépjen hatályba,

               ELFOGADTA EZT A RENDELETET:

            1. cikk
            A gabonaágazatban 2020. április 27-től alkalmazandó, a 642/2010/EU rendelet 1. cikkének (1) bekezdésében említett behozatali vámokat e rendelet I. melléklete határozza meg a II. mellékletben ismertetett adatok alapján.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. április 24-én.

                  a Bizottság részéről,

                  az elnök nevében,

               Wolfgang BURTSCHER

                  főigazgató

                  Mezőgazdasági és Vidékfejlesztési Főigazgatóság

            (1)  HL L 347., 2013.12.20., 671. o.

            (2)  A Bizottság 642/2010/EU rendelete (2010. július 20.) az 1234/2007/EK tanácsi rendelet alkalmazásának szabályairól (behozatali vámok a gabonaágazatban) (HL L 187., 2010.7.21., 5. o.).

            I. MELLÉKLET
            A 642/2010/EU rendelet 1. cikkének (1) bekezdésében említett termékekre 2020. április 27-től alkalmazandó behozatali vámok

                        KN-kód

                        Árumegnevezés

                        Behozatali vám  (1)
                            (2)

                        (EUR/tonna)

                        1001 11 00

                        KEMÉNYBÚZA (durumbúza), vetőmag

                        0,00

                        1001 19 00

                        KEMÉNYBÚZA (durumbúza), kiváló minőségű, a vetőmag kivételével

                        0,00

                        közepes minőségű, a vetőmag kivételével

                        0,00

                        gyenge minőségű, a vetőmag kivételével

                        0,00

                        Ex10019120

                        KÖZÖNSEGES BÚZA, vetőmag

                        0,00

                        Ex10019900

                        KÖZÖNSÉGES BÚZA, kiváló minőségű, a vetőmag kivételével

                        0,00

                        1002 10 00

                        ROZS, vetőmag

                        5,27

                        1002 90 00

                        ROZS, a vetőmag kivételével

                        5,27

                        1005 10 90

                        KUKORICA, vetőmag, a hibrid kivételével

                        5,27

                        1005 90 00

                        KUKORICA, a vetőmag kivételével (3)

                        5,27

                        1007 10 90

                        CIROKMAG, a hibrid vetőmag kivételével

                        5,27

                        1007 90 00

                        CIROKMAG, a vetőmag kivételével

                        5,27

               (1)  Az importőr a 642/2010/EU rendelet 2. cikkének (4) bekezdése értelmében a következő vámcsökkentésekben részesülhet:

                        —

                        tonnánként 3 EUR, ha a kirakodási kikötő a Földközi-tenger partján (a Gibraltári-szoroson túl) vagy a Fekete-tenger partján található, amennyiben az áruk az Atlanti-óceánon vagy a Szuezi-csatornán keresztül érkeznek az Unióba,

                        —

                        tonnánként 2 EUR, ha a kirakodási kikötő Dániában, Észtországban, Írországban, Lettországban, Litvániában, Lengyelországban, Finnországban, Svédországban, az Egyesült Királyságban vagy az Ibériai-félsziget atlanti-óceáni partján van, amennyiben az áruk az Atlanti-óceánon keresztül érkeznek az Unióba.

               (2)  A 1001 11 00, a 1001 19 00, az ex 1001 99 00 (kiváló minőségű közönséges búza, a vetőmag kivételével), a 1002 10 00 és a 1002 90 00 KN-kód alá tartozó, Kanadából származó termékek esetében a behozatali vámot a 642/2010/EU rendelet 2. cikkének (5) bekezdése szerint kell kiszámítani.

               (3)  Az importőr tonnánként 24 EUR átalány-vámcsökkentésben részesülhet, amennyiben a 642/2010/EU rendelet 3. cikkében megállapított feltételek teljesülnek.

            II. MELLÉKLET
            Az I. mellékletben megállapított vámok kiszámításánál figyelembe vett adatok

               1.
               A 642/2010/EU rendelet 2. cikkének (2) bekezdésében említett referencia-időszakra vonatkozó átlagértékek:

                           (EUR/tonna)

                           Közönséges búza  (1)

                           Kukorica

                           Tőzsde

                           Minneapolis

                           Chicago

                           Tőzsdei árfolyam

                           187,231

                           116,272

                           Felár a Mexikói-öböl esetében

                           –

                           23,784

                           Felár a Nagy-tavak esetében

                           40,454

                           –

               2.
               A 642/2010/EU rendelet 2. cikkének (2) bekezdésében említett referencia-időszakra vonatkozó átlagértékek:

                           Szállítási költség: Mexikói-öböl–Rotterdam:

                           11,705

                           Szállítási költség: Nagy-tavak–Rotterdam:

                           38,841

               (1)  Tonnánként 14 EUR felárral együtt (a 642/2010/EU rendelet 5. cikkének (3) bekezdése).


title: A Bizottság (EU) 2020/615 végrehajtási rendelete (2020. május 4.) a gabonaágazatban 2020. május 5-től alkalmazandó behozatali vámok megállapításáról

text:
                  5.5.2020

                  HU

                  Az Európai Unió Hivatalos Lapja

                  LI 141/1

         A BIZOTTSÁG (EU) 2020/615 VÉGREHAJTÁSI RENDELETE
         (2020. május 4.)
         a gabonaágazatban 2020. május 5-től alkalmazandó behozatali vámok megállapításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 183. cikkére,
         mivel:

                     (1)

                     A 642/2010/EU bizottsági rendelet (2) 1. cikkének (1) bekezdése értelmében a 1001 11 00, a 1001 19 00, az ex 1001 91 20 (közönséges búza, vetőmag), az ex 1001 99 00 (kiváló minőségű közönséges búza, a vetőmag kivételével), a 1002 10 00, a 1002 90 00, a 1005 10 90, a 1005 90 00, a 1007 10 90 és a 1007 90 00 KN-kód alá tartozó termékek behozatali vámja megegyezik az adott szállítmányra alkalmazandó CIF-importárnak az e termékekre behozataluk esetén érvényes, 55 %-kal megnövelt intervenciós árból történő kivonásával kapott összeggel. Az említett vám azonban nem haladhatja meg a közös vámtarifában meghatározott vámtételt.

                     (2)

                     A 642/2010/EU rendelet 1. cikkének (2) bekezdése értelmében a hivatkozott cikk (1) bekezdésében említett behozatali vám kiszámítása céljából az ugyanazon bekezdésben meghatározott termékekre szabályos időközönként reprezentatív CIF-importárakat kell megállapítani.

                     (3)

                     A 642/2010/EU rendelet 2. cikke (1) bekezdésének megfelelően az ugyanazon rendelet 1. cikkének (1) bekezdésében említett termékekre vonatkozó behozatali vám kiszámításához a szóban forgó rendelet 5. cikkében leírt módszerrel meghatározott napi reprezentatív CIF-importárat kell alkalmazni.

                     (4)

                     A 1001 11 00, a 1001 19 00, az ex 1001 99 00 (kiváló minőségű közönséges búza, a vetőmag kivételével), a 1002 10 00 és a 1002 90 00 KN-kód alá tartozó, Kanadából származó termékekre vonatkozó behozatali vámot 2017. szeptember 21-től kezdődően a 642/2010/EU rendelet 2. cikkének (5) bekezdése szerint kell kiszámítani.

                     (5)

                     Meg kell állapítani a 2020. május 5-től kezdődő időszakra vonatkozó behozatali vámokat, amelyek alkalmazása új behozatali vámok megállapításáig tart.

                     (6)

                     A 642/2010/EU rendelet 2. cikkének (2) bekezdésével összhangban indokolt úgy rendelkezni, hogy e rendelet a kihirdetése napján lépjen hatályba,

               ELFOGADTA EZT A RENDELETET:

            1. cikk
            A gabonaágazatban 2020. május 5-től alkalmazandó, a 642/2010/EU rendelet 1. cikkének (1) bekezdésében említett behozatali vámokat e rendelet I. melléklete határozza meg a II. mellékletben ismertetett adatok alapján.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. május 4-én.

                  a Bizottság részéről,

                  az elnök nevében,

               Wolfgang BURTSCHER

                  főigazgató

                  Mezőgazdasági és Vidékfejlesztési Főigazgatóság

            (1)  HL L 347., 2013.12.20., 671. o.

            (2)  A Bizottság 642/2010/EU rendelete (2010. július 20.) az 1234/2007/EK tanácsi rendelet alkalmazásának szabályairól (behozatali vámok a gabonaágazatban) (HL L 187., 2010.7.21., 5. o.).

            I. MELLÉKLET

               A 642/2010/EU rendelet 1. cikkének (1) bekezdésében említett termékekre 2020. május 5-től alkalmazandó behozatali vámok

                        KN-kód

                        Árumegnevezés

                        Behozatali vám (1)
                            (2)

                        (EUR/tonna)

                        1001 11 00

                        KEMÉNYBÚZA (durumbúza), vetőmag

                        0,00

                        1001 19 00

                        KEMÉNYBÚZA (durumbúza), kiváló minőségű, a vetőmag kivételével

                        0,00

                        közepes minőségű, a vetőmag kivételével

                        0,00

                        gyenge minőségű, a vetőmag kivételével

                        0,00

                        ex 1001 91 20

                        KÖZÖNSEGES BÚZA, vetőmag

                        0,00

                        ex 1001 99 00

                        KÖZÖNSÉGES BÚZA, kiváló minőségű, a vetőmag kivételével

                        0,00

                        1002 10 00

                        ROZS, vetőmag

                        10,40

                        1002 90 00

                        ROZS, a vetőmag kivételével

                        10,40

                        1005 10 90

                        KUKORICA, vetőmag, a hibrid kivételével

                        10,40

                        1005 90 00

                        KUKORICA, a vetőmag kivételével (3)

                        10,40

                        1007 10 90

                        CIROKMAG, a hibrid vetőmag kivételével

                        10,40

                        1007 90 00

                        CIROKMAG, a vetőmag kivételével

                        10,40

               (1)  Az importőr a 642/2010/EU rendelet 2. cikkének (4) bekezdése értelmében a következő vámcsökkentésekben részesülhet:

                        —

                        tonnánként 3 EUR, ha a kirakodási kikötő a Földközi-tenger partján (a Gibraltári-szoroson túl) vagy a Fekete-tenger partján található, amennyiben az áruk az Atlanti-óceánon vagy a Szuezi-csatornán keresztül érkeznek az Unióba,

                        —

                        tonnánként 2 EUR, ha a kirakodási kikötő Dániában, Észtországban, Írországban, Lettországban, Litvániában, Lengyelországban, Finnországban, Svédországban, az Egyesült Királyságban vagy az Ibériai-félsziget atlanti-óceáni partján van, amennyiben az áruk az Atlanti-óceánon keresztül érkeznek az Unióba.

               (2)  A 1001 11 00, a 1001 19 00, az ex 1001 99 00 (kiváló minőségű közönséges búza, a vetőmag kivételével), a 1002 10 00 és a 1002 90 00 KN-kód alá tartozó, Kanadából származó termékek esetében a behozatali vámot a 642/2010/EU rendelet 2. cikkének (5) bekezdése szerint kell kiszámítani.

               (3)  Az importőr tonnánként 24 EUR átalány-vámcsökkentésben részesülhet, amennyiben a 642/2010/EU rendelet 3. cikkében megállapított feltételek teljesülnek.

            II. MELLÉKLET

               Az I. mellékletben megállapított vámok kiszámításánál figyelembe vett adatok

               1.
               A 642/2010/EU rendelet 2. cikkének (2) bekezdésében említett referencia-időszakra vonatkozó átlagértékek:

                           (EUR/tonna)

                           Közönséges búza (1)

                           Kukorica

                           Tőzsde

                           Minneapolis

                           Chicago

                           Tőzsdei árfolyam

                           184,185

                           113,614

                           Felár a Mexikói-öböl esetében

                           –

                           21,584

                           Felár a Nagy-tavak esetében

                           41,446

                           –

               2.
               A 642/2010/EU rendelet 2. cikkének (2) bekezdésében említett referencia-időszakra vonatkozó átlagértékek:

                           Szállítási költség: Mexikói-öböl–Rotterdam:

                           11,434

                           Szállítási költség: Nagy-tavak–Rotterdam:

                           37,737

               (1)  Tonnánként 14 EUR felárral együtt (a 642/2010/EU rendelet 5. cikkének (3) bekezdése).


title: A Bizottság (EU) 2020/869 végrehajtási rendelete (2020. június 24.) az 540/2011/EU végrehajtási rendeletnek a beflubutamid, a benalaxil, a bentiavalikarb, a bifenazát, a boszkalid, a brómxinil, a kaptán, a ciazofamid, a dimetomorf, az etefon, az etoxazol, a famoxadon, a fenamifosz, a flumioxazin, a fluoxastrobin, a folpet, a formetanát, a metribuzin, a milbemektin, a Paecilomyces lilacinus (törzs: 251), a fenmedifam, a foszmet, a pirimifosz-metil, a propamokarb, a protiokonazol és az S-metolaklór hatóanyag jóváhagyási időtartamának meghosszabbítása tekintetében történő módosításáról (EGT-vonatkozású szöveg)

text:
                  25.6.2020

                  HU

                  Az Európai Unió Hivatalos Lapja

                  L 201/7

         A BIZOTTSÁG (EU) 2020/869 VÉGREHAJTÁSI RENDELETE
         (2020. június 24.)
         az 540/2011/EU végrehajtási rendeletnek a beflubutamid, a benalaxil, a bentiavalikarb, a bifenazát, a boszkalid, a brómxinil, a kaptán, a ciazofamid, a dimetomorf, az etefon, az etoxazol, a famoxadon, a fenamifosz, a flumioxazin, a fluoxastrobin, a folpet, a formetanát, a metribuzin, a milbemektin, a Paecilomyces lilacinus (törzs: 251), a fenmedifam, a foszmet, a pirimifosz-metil, a propamokarb, a protiokonazol és az S-metolaklór hatóanyag jóváhagyási időtartamának meghosszabbítása tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 17. cikke első bekezdésére,
         mivel:

                     (1)

                     Az 540/2011/EU bizottsági végrehajtási rendelet (2) mellékletének A. része meghatározza az 1107/2009/EK rendelet értelmében jóváhagyottnak tekintendő hatóanyagokat.

                     (2)

                     Az (EU) 2019/707 bizottsági végrehajtási rendelet (3) a famoxadon és a flumioxazin hatóanyag jóváhagyási időtartamát 2020. június 30-ig, a beflubutamid, a benalaxil, a bentiavalikarb, a bifenazát, a boszkalid, a brómxinil, a kaptán, a ciazofamid, a dimetomorf, az etefon, az etoxazol, a fenamifosz, a fluoxastrobin, a folpet, a formetanát, a metribuzin, a milbemektin, a Paecilomyces lilacinus (törzs: 251), a fenmedifam, a foszmet, a pirimifosz-metil, a propamokarb, a protiokonazol és az S‐metolaklór hatóanyag jóváhagyási időtartamát pedig 2020. július 31-ig meghosszabbította.

                     (3)

                     Az említett anyagok jóváhagyásának meghosszabbítása érdekében a 844/2012/EU bizottsági végrehajtási rendeletnek (4) megfelelően kérelmeket nyújtottak be.

                     (4)

                     Mivel az anyagok értékelése a kérelmezőkön kívül álló okok miatt halasztást szenvedett, a szóban forgó hatóanyagok jóváhagyása valószínűleg még azelőtt lejár, hogy meghosszabbításukról döntés születne. Ezért jóváhagyásuk érvényességét meg kell hosszabbítani.

                     (5)

                     Ezenfelül a boszkalid, a kaptán, a dimetomorf, az etefon, a folpet, a formetanát, a milbemektin, a fenmedifam, a foszmet, a pirimifosz-metil és a propamokarb hatóanyag esetében meg kell hosszabbítani a jóváhagyás időtartamát, hogy elegendő idő álljon rendelkezésre az endokrin károsító tulajdonságoknak a 844/2012/EU végrehajtási rendelet 13. és 14. cikkében meghatározott eljárással összhangban történő értékelésére.

                     (6)

                     Azokban az esetekben, amikor olyan rendelet kerül elfogadásra, amelynek értelmében az e rendelet mellékletében említett valamely hatóanyag jóváhagyása nem kerül meghosszabbításra, mivel a jóváhagyás feltételei nem teljesülnek, a lejárat időpontjaként vagy az e rendelet elfogadása előtt érvényben lévő időpontot, vagy azon rendelet hatálybalépésének időpontját kell meghatározni, amelynek értelmében a hatóanyag jóváhagyása nem kerül meghosszabbításra – attól függően, melyik időpont a későbbi. Azokban az esetekben, amikor az e rendelet mellékletében említett valamely hatóanyag jóváhagyásának meghosszabbítására vonatkozó rendeletet kerül elfogadásra, helyénvaló az adott körülmények között a lehető legkorábbi alkalmazási időpontot kitűzni.

                     (7)

                     Tekintettel arra, hogy egyes hatóanyagok jóváhagyásának érvényessége 2020. június 30-án lejár, ennek a rendeletnek a lehető leghamarabb hatályba kell lépnie.

                     (8)

                     Az 540/2011/EU végrehajtási rendeletet ezért ennek megfelelően módosítani kell.

                     (9)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Az 540/2011/EU végrehajtási rendelet melléklete e rendelet mellékletének megfelelően módosul.

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 24-én.

                  a Bizottság részéről

                  az elnök

               Ursula VON DER LEYEN

            (1)  HL L 309., 2009.11.24., 1. o.

            (2)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            (3)  A Bizottság (EU) 2019/707 végrehajtási rendelete (2019. május 7.) az 540/2011/EU végrehajtási rendeletnek az alfa-cipermetrin, a beflubutamid, a benalaxil, a bentiavalikarb, a bifenazát, a boszkalid, a brómxinil, a kaptán, a ciazofamid, a dezmedifam, a dimetoát, a dimetomorf, a diuron, az etefon, az etoxazol, a famoxadon, a fenamifosz, a flumioxazin, a fluoxastrobin, a folpet, a foramszulfuron, a formetanát, a metalaxil-m, a metiokarb, a metribuzin, a milbemektin, a Paecilomyces lilacinus (törzs: 251), a fenmedifam, a foszmet, a pirimifosz‐metil, a propamokarb, a protiokonazol, az S-metolaklór és a tebukonazol hatóanyagok jóváhagyási időtartamának meghosszabbítása tekintetében történő módosításáról (HL L 120., 2019.5.8., 16. o.).

            (4)  A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

            MELLÉKLET
            Az 540/2011/EU végrehajtási rendelet mellékletének A. része a következőképpen módosul:

                        1.

                        A 35. sor („Famoxadon”) hatodik oszlopában („Jóváhagyás lejárta”) megadott dátum helyébe „2021. június 30.” lép.

                        2.

                        A 39. sor („Flumioxazin”) hatodik oszlopában („Jóváhagyás lejárta”) megadott dátum helyébe „2021. június 30.” lép.

                        3.

                        A 46. sor („Ciazofamid”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        4.

                        A 84. sor („Benalaxil”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        5.

                        A 85. sor („Brómxinil”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        6.

                        A 88. sor („Fenmedifam”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        7.

                        A 97. sor („S-metolaklór”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        8.

                        A 99. sor („Etoxazol”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        9.

                        A 109. sor („Bifenazát”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        10.

                        A 110. sor („Milbemektin”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        11.

                        A 141. sor („Fenamifosz”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        12.

                        A 142. sor („Etefon”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        13.

                        A 145. sor („Kaptán”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        14.

                        A 146. sor („Folpet”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        15.

                        A 147. sor („Formetanát”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        16.

                        A 150. sor („Dimetomorf”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        17.

                        A 152. sor („Metribuzin”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        18.

                        A 153. sor („Foszmet”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        19.

                        A 154. sor („Propamokarb”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        20.

                        A 156. sor („Pirimifosz-metil”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        21.

                        A 158. sor („Beflubutamid”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        22.

                        A 163. sor („Bentiavalikarb”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        23.

                        A 164. sor („Boszkalid”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        24.

                        A 166. sor („Fluoxastrobin”) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        25.

                        A 167. sor („Paecilomyces lilacinus”, törzs: 251) hatodik oszlopában („Jóváhagyás lejárta”) megadott dátum helyébe „2021. július 31.” lép.

                        26.

                        A 168. sor („Protiokonazol”) hatodik oszlopában („Jóváhagyás lejárta”) megadott dátum helyébe „2021. július 31.” lép.


title: A Bizottság (EU) 2020/885 végrehajtási rendelete (2020. június 26.) a Pseudomonas syringae pv. actinidiae Takikawa, Serizawa, Ichikawa, Tsuyumu & Goto Unióba való behurcolásának és Unión belüli terjedésének megakadályozása érdekében hozott intézkedésekről

text:
                  29.6.2020

                  HU

                  Az Európai Unió Hivatalos Lapja

                  L 205/9

         A BIZOTTSÁG (EU) 2020/885 VÉGREHAJTÁSI RENDELETE
         (2020. június 26.)
         a Pseudomonas syringae pv. actinidiae Takikawa, Serizawa, Ichikawa, Tsuyumu & Goto Unióba való behurcolásának és Unión belüli terjedésének megakadályozása érdekében hozott intézkedésekről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 30. cikke (1) bekezdésére,
         mivel:

                     (1)

                     2011-ben Olaszország tájékoztatta a Bizottságot, hogy a Pseudomonas syringae pv. actinidiae Takikawa, Serizawa, Ichikawa, Tsuyumu & Goto (a továbbiakban: meghatározott károsító), a kivinövényeket megtámadó bakteriális fekély új agresszív törzse van jelen a területén, és hogy hivatalos intézkedéseket fogadott el a meghatározott károsító további behurcolásának és területén való terjedésének megakadályozása érdekében. A rendelkezésre álló információ alapján megállapítható volt, hogy a meghatározott károsító ezen agresszív törzse jelen van egy, a kivinövény szaporítóanyagát – beleértve a virágport – az Unióba exportáló harmadik országban. Ez az információ változatlanul aktuális az Unió területére nézve.

                     (2)

                     Ezért a Bizottság elfogadta a 2012/756/EU végrehajtási határozatot (2).

                     (3)

                     A 2012/756/EU végrehajtási határozat helyébe az (EU) 2017/198 végrehajtási határozat (3) lépett, amely 2020. március 31-én hatályát vesztette.

                     (4)

                     A meghatározott károsító nem szerepel az (EU) 2019/2072 bizottsági végrehajtási rendelet (4) II. mellékletében uniós zárlati károsítóként, III. mellékletében védett zónás zárlati károsítóként sem IV. mellékletében vizsgálatköteles nemzárlati károsítóként.

                     (5)

                     Továbbra is fennállnak az (EU) 2017/198 végrehajtási határozat elfogadásának okai, beleértve a károsítókra vonatkozó előzetes bizottsági kockázatelemzést is. A meghatározott károsító jelentette folyamatos növényegészségügyi kockázat miatt intézkedéseket kell elfogadni az Actinidia Lindl. élő virágporának és ültetésre szánt növényeinek – vetőmagok kivételével – (a továbbiakban: meghatározott növények) harmadik országokból az Unióba történő behozatalára vonatkozóan. Intézkedéseket kell bevezetni az Unióból származó e növények Unión belüli szállítására vonatkozóan is. Ezen intézkedéseknek meg kell egyezniük az (EU) 2017/198 végrehajtási határozatban foglalt intézkedésekkel, mivel azok hatékonynak bizonyultak az Unió területének a meghatározott károsítótól való védelme tekintetében.

                     (6)

                     Az Unió területének a meghatározott károsítótól való fokozott védelmének biztosítása érdekében az Unióba behozott meghatározott növényeket a határállomáson vagy az (EU) 2019/2123 felhatalmazáson alapuló bizottsági rendelettel (5) összhangban létrehozott, rendeltetési hely szerinti ellenőrző ponton szigorúan ellenőrizni kell, és adott esetben meg kell vizsgálni a meghatározott károsító jelenléte tekintetében.

                     (7)

                     Az (EU) 2017/198 végrehajtási határozatot hatályon kívül kell helyezni, és ezzel a rendelettel kell felváltani. Erre az (EU) 2016/2031 rendelet és az (EU) 2019/2072 végrehajtási rendelet 2019. december 14. óta alkalmazandó rendelkezéseinek figyelembevétele érdekében van szükség.

                     (8)

                     Ezt a rendeletet minél előbb alkalmazni kell annak érdekében, hogy a 2020. március 31-én hatályát vesztett (EU) 2017/198 végrehajtási határozat helyébe lépjen. E rendeletnek az Európai Unió Hivatalos Lapjában való kihirdetését követő harmadik napon kell hatályba lépnie.

                     (9)

                     A tagállamoknak adott esetben az e rendeletnek való megfelelés érdekében módosítaniuk kell jogszabályaikat.

                     (10)

                     Ezt a rendeletet 2021. december 31-ig kell alkalmazni, hogy elegendő idő álljon rendelkezésre a helyzet alakulásának nyomon követésére és a meghatározott károsító növényegészségügyi helyzetének az Unió területe tekintetében történő meghatározására.

                     (11)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Tárgy
            Ez a rendelet megállapítja a Pseudomonas syringae pv. actinidiae Takikawa, Serizawa, Ichikawa, Tsuyumu & Goto (a továbbiakban: meghatározott kárósító) Unióba való behurcolásának és Unión belüli terjedésének megakadályozása érdekében hozott intézkedéseket.

            2. cikk

               A
               Pseudomonas syringae
               pv.
               actinidiae
               Takikawa, Serizawa, Ichikawa, Tsuyumu & Gotóra vonatkozó tilalom

            A meghatározott károsító nem hozható be az Unió területére, ott nem szállítható, nem tartható, nem szaporítható és nem engedhető ki.

            3. cikk

               Az
               Actinidia
               Lindl. élő virágporának és ültetésre szánt növényeinek – vetőmagok kivételével – az Unióba történő behozatala

            A harmadik országokból származó Actinidia Lindl. élő virágpora és ültetésre szánt növényei – vetőmagok kivételével – (a továbbiakban: meghatározott növények) csak akkor hozhatók be az Unióba, ha teljesítik a 4., 5. és 6. cikkben meghatározott, behozatalra vonatkozó különleges követelményeket.

            4. cikk
            Növényegészségügyi bizonyítvány
            A harmadik országokból származó meghatározott növényeket növényegészségügyi bizonyítványnak kell kísérnie, amely a „Kiegészítő nyilatkozat” rovatban azt az információt tartalmazza, hogy az alábbi feltételek valamelyike teljesül:

                        a)

                        a meghatározott növényeket egész életciklusuk alatt olyan országban termesztették, amelyről ismert, hogy ott a meghatározott károsító nem fordul elő;

                        b)

                        a meghatározott növényeket egész életciklusuk alatt olyan területen termesztették, amelyet a származási ország nemzeti növényvédelmi szervezete (NPPO) a meghatározott károsító tekintetében az ENSZ Élelmezési és Mezőgazdasági Szervezetének (FAO) 4. számú, növényegészségügyi intézkedésekre vonatkozó nemzetközi szabványának (6) (ISPM) megfelelően károsítómentesnek ismert el. A bizonyítvány „Származási hely” rovatában fel kell tüntetni a károsítómentes terület nevét;

                        c)

                        a meghatározott növényeket olyan termőhelyen vagy termőterületen termesztették, amelyet a származási tagállam nemzeti növényvédelmi szervezete a meghatározott károsító tekintetében a FAO 10. számú, növényegészségügyi intézkedésekre vonatkozó nemzetközi szabványának (7) (ISPM) megfelelően károsítómentesnek ismert el. A meghatározott növényeket a külső környezettől elszigetelt és védett, a meghatározott károsítót hatékonyan kizáró termesztőberendezésben nevelték. A meghatározott növényeket ezen a termőhelyen vagy termőterületen hatóságilag ellenőrizték az exportot megelőző utolsó teljes vegetációs időszakon belül a fertőzés tüneteinek felderítésére legalkalmasabb két időpontban, és a meghatározott növényeket a meghatározott károsítótól mentesnek találták.
                        A termőhelyet vagy termőterületet legalább 100 méter sugarú övezet veszi körül, ahol a meghatározott növényeket hatóságilag ellenőrizték az exportot megelőző utolsó teljes vegetációs időszakon belül a fertőzés tüneteinek felderítésére legalkalmasabb két időpontban, és az ellenőrzés során talált, fertőzés tüneteit mutató bármely növényt azonnal megsemmisítették;

                        d)

                        a meghatározott növényeket olyan termőhelyen termesztették, amelyet a származási tagállam nemzeti növényvédelmi szervezete a meghatározott károsító tekintetében a FAO 10. számú, növényegészségügyi intézkedésekre vonatkozó nemzetközi szabványának (ISPM) megfelelően károsítómentesnek ismert el. A meghatározott növényeket ezen a helyen hatóságilag ellenőrizték, mintát vettek belőlük és megvizsgálták őket az exportot megelőző utolsó teljes vegetációs időszakon belül a legalkalmasabb két időpontban, és a meghatározott növényeket a meghatározott károsítótól mentesnek találták.
                        A termőhelyet egy legalább 4 500 m sugarú olyan övezet (a továbbiakban: környező övezet) veszi körül, ahol teljesül az alábbi feltételek egyike:

                                    i.

                                    hivatalos ellenőrzéseket, mintavételt és vizsgálatokat végeztek az exportot megelőző utolsó teljes vegetációs időszakon belül a fertőzés tüneteinek felderítésére legalkalmasabb két időpontban. A hivatalos ellenőrzések, a mintavétel és a vizsgálatok nem mutatták ki a meghatározott károsítót;

                                    ii.

                                    a termőhely körüli 500 m-es sugarú övezeten belül minden meghatározott növényt azonnal megsemmisítettek;

                                    iii.

                                    a termőhely körüli 500 m-es sugarú övezeten belül minden meghatározott növényt rendszeresen megvizsgáltak a fertőzés tüneteinek felderítésére legalkalmasabb időpontokban, és a meghatározott károsítótól mentesnek találtak.

                              A ii. és a iii. alpont esetében a termőterülettől 500 és 4 500 m közötti távolságban található meghatározott növényeket vagy megsemmisítették, vagy megvizsgálták olyan mintavételi eljárásnak megfelelően, amely 99 %-os megbízhatósággal garantálja, hogy a meghatározott növényeken a meghatározott károsító előfordulása 0,1 % alatti.

            5. cikk
            A növényegészségügyi bizonyítványban feltüntetendő további információk
            Ahol a 4. cikk c) vagy d) pontjában meghatározott információ rendelkezésre áll, a bizonyítvány ezenfelül az alábbi feltételek egyikének teljesülésére vonatkozó információt tartalmaz:

                        a)

                        a meghatározott növények közvetlenül a 4. cikk a), b) vagy c) pontjában meghatározott feltételek szerint termesztett anyanövényektől származnak;

                        b)

                        a meghatározott növények közvetlenül olyan anyanövényektől származnak, amelyeket a meghatározott károsítótól való mentességük igazolása érdekében előzetes egyedi vizsgálatnak vetettek alá;

                        c)

                        a meghatározott növényeket olyan mintavételi eljárás szerint vizsgálták, amely 99 %-os megbízhatósággal igazolja, hogy a meghatározott károsítók jelenléte a meghatározott növényekben 0,1 % alatt van.

            6. cikk
            Vizsgálat
            Az Unióba behozott, növényegészségügyi bizonyítvánnyal kísért és a 4. és 5. cikknek megfelelő meghatározott növényeket a határállomáson vagy az (EU) 2019/2123 felhatalmazáson alapuló rendelettel összhangban létrehozott, rendeltetési hely szerinti ellenőrző ponton szigorúan ellenőrzik, és adott esetben megvizsgálják a meghatározott károsító jelenléte tekintetében.

            7. cikk
            A meghatározott növények Unión belüli szállítása
            Azok a meghatározott növények, amelyek életük bármely részét az Unióban töltötték, csak akkor szállíthatók az Unión belül, ha megfelelnek a 8. és 9. cikkben meghatározott egyedi követelményeknek.

            8. cikk
            A növényútlevél kiállítása és a szállítás feltételei
            Azok a meghatározott növények, amelyek életük bármely részét az Unióban töltötték, valamint az Unióba a 3. cikknek megfelelően behozott növények csak akkor szállíthatók az Unión belül, ha az (EU) 2016/2031 rendelet 78–95. cikkének megfelelően elkészített, kiállított és használt növényútlevél kíséri őket, és megfelelnek az alábbi feltételek egyikének:

                        a)

                        a meghatározott növényeket egész életciklusuk alatt olyan tagállamban termesztették, amelyről ismert, hogy ott a meghatározott károsító nem fordul elő;

                        b)

                        a meghatározott növényeket egész életciklusuk alatt az (EU) 2019/2072 végrehajtási rendelet III. mellékletében felsorolt védett övezetben termesztették;

                        c)

                        a meghatározott növényeket egész életciklusuk alatt olyan területen termesztették, amelyet a származási tagállam illetékes hatósága a meghatározott károsító tekintetében a FAO 4. számú, növényegészségügyi intézkedésekre vonatkozó nemzetközi szabványának (ISPM) megfelelően károsítómentesnek ismert el;

                        d)

                        a meghatározott növényeket olyan termőhelyen vagy termőterületen termesztették, amelyet a származási tagállam felelős hivatalos szerve a meghatározott károsító tekintetében a FAO 10. számú, növényegészségügyi intézkedésekre vonatkozó nemzetközi szabványának (ISPM) megfelelően károsítómentesnek ismert el. A meghatározott növényeket a külső környezettől elszigetelt és védett, a meghatározott károsítót hatékonyan kizáró termesztőberendezésben nevelték. A meghatározott növényeket ezen a termőhelyen vagy termőterületen hatóságilag ellenőrizték a szállítást megelőző utolsó teljes vegetációs időszakon belül a fertőzés tüneteinek felderítésére legalkalmasabb két időpontban, és a meghatározott növényeket a meghatározott károsítótól mentesnek találták.
                        A termőhelyet vagy termőterületet legalább 100 méter sugarú övezet veszi körül, ahol a meghatározott növényeket hatóságilag ellenőrizték a szállítást megelőző utolsó teljes vegetációs időszakon belül a fertőzés tüneteinek felderítésére legalkalmasabb két időpontban, és az ellenőrzés során talált, fertőzés tüneteit mutató bármely növényt azonnal megsemmisítették;

                        e)

                        a meghatározott növényeket olyan termőhelyen termesztették, amelyet a származási tagállam illetékes hatósága a meghatározott károsító tekintetében a FAO 10. számú, növényegészségügyi intézkedésekre vonatkozó nemzetközi szabványának (ISPM) megfelelően károsítómentesnek ismert el.
                        A meghatározott növényeket ezen a helyen hatóságilag ellenőrizték, mintát vettek belőlük és megvizsgálták őket a szállítást megelőző utolsó teljes vegetációs időszakon belül a fertőzés tüneteinek felderítésére legalkalmasabb két időpontban, és azokat a meghatározott károsítótól mentesnek találták.
                        A termőhelyet egy legalább 500 m sugarú olyan övezet (a továbbiakban: környező övezet) veszi körül, ahol teljesül az alábbi feltételek egyike:

                                    i.

                                    a környező övezetben hatósági ellenőrzéseket, mintavételt és vizsgálatokat végeztek a szállítást megelőző utolsó teljes vegetációs időszakon belül a fertőzés tüneteinek felderítésére legalkalmasabb két időpontban. A hivatalos ellenőrzések, a mintavétel és a vizsgálatok nem mutatták ki a meghatározott károsítót;

                                    ii.

                                    a környező övezetben minden meghatározott növényt azonnal megsemmisítettek;

                                    iii.

                                    a környező övezetben minden egyes meghatározott növényt rendszeresen megvizsgáltak a fertőzés tüneteinek felderítésére legalkalmasabb időpontokban, és a meghatározott károsítótól mentesnek találtak.

                              A környező övezetet egy legalább 4 000 m sugarú olyan további övezet veszi körül, ahol teljesül az alábbi feltételek egyike:

                                    i.

                                    miután az egész további övezetben hatósági ellenőrzéseket, mintavételt és vizsgálatokat végeztek a szállítást megelőző utolsó teljes vegetációs időszakon belül a fertőzés tüneteinek felderítésére legalkalmasabb két időpontban, felszámolási intézkedéseket hoztak minden olyan esetben, amikor a meghatározott növényeken kimutatták a meghatározott károsítót. Ezek az intézkedések a fertőzött meghatározott növények azonnali megsemmisítéséből állnak;

                                    ii.

                                    e további övezetben minden meghatározott növényt azonnal megsemmisítettek;

                                    iii.

                                    e további övezetben minden meghatározott növényt megvizsgáltak olyan mintavételi eljárásnak megfelelően, amely 99 %-os megbízhatósággal garantálja, hogy a meghatározott növényeken a meghatározott károsító előfordulása 0,1 % alatti.

            9. cikk
            A szállításra vonatkozó további feltételek
            Ahol a 8. cikk d) vagy e) pontjában meghatározott feltételek teljesülnek, a meghatározott növényeknek ezenfelül teljesíteniük kell az alábbi követelmények egyikét:

                        a)

                        a meghatározott növények közvetlenül a 8. cikk a), b) c) vagy d) pontjában meghatározott feltételek szerint termesztett anyanövényektől származnak;

                        b)

                        a meghatározott növények közvetlenül olyan anyanövényektől származnak, amelyeket a meghatározott károsítótól való mentességük igazolása érdekében előzetes egyedi vizsgálatnak vetettek alá;

                        c)

                        a meghatározott növényeket olyan mintavételi eljárás szerint vizsgálták, amely 99 %-os megbízhatósággal igazolja, hogy a meghatározott károsítók jelenléte a meghatározott növényekben 0,1 % alatt van.

            10. cikk
            Megfelelés
            A tagállamok hatályon kívül helyezik vagy módosítják a meghatározott károsító behurcolása és elterjedése elleni védelem érdekében már elfogadott intézkedéseiket, hogy megfeleljenek e rendelet rendelkezéseinek. Ezekről az intézkedésekről haladéktalanul tájékoztatják a Bizottságot.

            11. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            Ezt a rendeletet 2021. december 31-ig kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 26-én.

                  a Bizottság részéről

                  az elnök

               Ursula VON DER LEYEN

            (1)  HL L 317., 2016.11.23., 4. o.

            (2)  A Bizottság 2012/756/EU végrehajtási határozata (2012. december 5.) a Pseudomonas syringae pv. actinidiae Takikawa, Serizawa, Ichikawa, Tsuyumu & Goto Unióba való behurcolásának és Unión belüli terjedésének megakadályozása érdekében hozott intézkedésekről (HL L 335., 2012.12.7., 49. o.).

            (3)  A Bizottság (EU) 2017/198 végrehajtási határozata (2017. február 2.) a Pseudomonas syringae pv. actinidiae Takikawa, Serizawa, Ichikawa, Tsuyumu & Goto Unióba való behurcolásának és Unión belüli terjedésének megakadályozása érdekében hozott intézkedésekről (HL L 31., 2017.2.4., 29. o.).

            (4)  A Bizottság (EU) 2019/2072 végrehajtási rendelete (2019. november 28.) a növénykárosítókkal szembeni védekező intézkedésekről szóló (EU) 2016/2031 európai parlamenti és tanácsi rendelet egységes végrehajtási feltételeinek megállapításáról, valamint a 690/2008/EK bizottsági rendelet hatályon kívül helyezéséről és az (EU) 2018/2019 bizottsági végrehajtási rendelet módosításáról (HL L 319., 2019.12.10., 1. o.).

            (5)  A Bizottság (EU) 2019/2123 felhatalmazáson alapuló rendelete (2019. október 10.) az (EU) 2017/625 európai parlamenti és tanácsi rendeletnek a bizonyos áruk esetében az ellenőrző pontokon elvégezhető azonossági és fizikai ellenőrzések, illetve a határállomástól távol is elvégezhető okmányellenőrzések eseteire és feltételeire vonatkozó szabályok tekintetében történő kiegészítéséről (HL L 321., 2019.12.12., 64. o.).

            (6)  A károsítómentes területek kialakítására vonatkozó követelmények. FAO 2016, 4. számú, növényegészségügyi intézkedésekre vonatkozó nemzetközi szabvány (ISPM) (1995), Róma, IPPC.

            (7)  A károsítómentes termőterületek és termőhelyek létesítésének követelményei. FAO 2016, 10. számú, növényegészségügyi intézkedésekre vonatkozó nemzetközi szabvány (ISPM) (1999), Róma, IPPC.


title: A Bizottság (EU) 2020/887 végrehajtási rendelete (2020. június 26.) az (EU) 2019/66 végrehajtási rendeletnek az ültetésre szánt növények behozatal utáni ellenőrzése tekintetében történő módosításáról

text:
                  29.6.2020

                  HU

                  Az Európai Unió Hivatalos Lapja

                  L 205/16

         A BIZOTTSÁG (EU) 2020/887 VÉGREHAJTÁSI RENDELETE
         (2020. június 26.)
         az (EU) 2019/66 végrehajtási rendeletnek az ültetésre szánt növények behozatal utáni ellenőrzése tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (a hatósági ellenőrzésekről szóló rendelet) (1) és különösen annak 22. cikke (3) bekezdésére,
         mivel:

                     (1)

                     Az (EU) 2019/66 bizottsági végrehajtási rendelet (2) megállapítja a növényeken, növényi termékeken és egyéb anyagokon végzett hatósági ellenőrzések lefolytatására vonatkozó egységes gyakorlati rendelkezésekre irányadó szabályokat. E szabályok magukban foglalják a vállalkozók telephelyein az ültetésre szánt növények termőhelyein végzett ellenőrzéseket.

                     (2)

                     A vegetatív nyugalmi állapotú, ültetésre szánt növények – a vetőmagok kivételével – egységes növényegészségügyi veszélyeket és kockázatokat jelenthetnek, mivel előfordulhat, hogy a határállomásokon vagy az ellenőrző pontokon végzett ellenőrzésük időpontjában nem lehet azonosítani a károsítók jelenlétét vagy tüneteit. Mindazonáltal az említett ellenőrzéseket követően azonnal szabad forgalomba bocsátják ezeket az ültetésre szánt növényeket az Unió területén belüli szállításhoz kiállított növényútlevél kíséretében.

                     (3)

                     Ezért és az említett kockázatok kezelése céljából helyénvaló a behozatalt követően legalább az első vegetációs időszakban fizikai ellenőrzéseket végezni a vállalkozók telephelyein annak érdekében, hogy nagyobb bizonyossággal ki lehessen mutatni uniós zárlati károsító, védett zónás zárlati károsító vagy az (EU) 2016/2031 európai parlamenti és tanácsi rendelet (3) 30. cikkének (1) bekezdése alapján elfogadott intézkedések hatálya alá tartozó károsító jelenlétét. Annak érdekében, hogy az illetékes hatóságok ezeket az ellenőrzéseket a lehető leghatékonyabb és legarányosabb módon végezhessék el, bizonyos kritériumok alapján kidolgozott ellenőrzési terv alapján meg kell határozniuk az ilyen ellenőrzések gyakoriságát, valamint az ilyen ellenőrzések alá vonandó ültetésre szánt növényeket.

                     (4)

                     Annak érdekében, hogy az ellenőrzések hatékonyabbak legyenek és a legmagasabb növényegészségügyi kockázatokra irányuljanak, helyénvaló azokat az érintett károsítóknak az érintett származási harmadik országokkal kapcsolatos észlelési előzményeire, ezen országokban a kiemelt zárlati károsítók jelenlétére, valamint a hatósági ellenőrzések információkezelési rendszerében rendelkezésre álló információkra alapozni. A tagállamok az (EU) 2017/625 rendelet 80. cikkének megfelelően díjakat is felszámolhatnak ezen ellenőrzésekért.

                     (5)

                     Amennyiben ezek az ellenőrzések azt mutatják, hogy zárlati károsítót vagy az (EU) 2016/2031 rendelet 30. cikkének (1) bekezdése alapján elfogadott intézkedések hatálya alá tartozó károsítót találtak, az illetékes hatóságoknak az ellenőrzések eredményeit rögzíteniük kell a hatósági ellenőrzések információkezelési rendszerében, a megfelelő véglegesített közös egészségügyi beléptetési okmányban az (EU) 2017/625 rendelet 56. cikkének megfelelően, amennyiben a fertőzött növény visszakövethető az importált szállítmányig.

                     (6)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Az (EU) 2019/66 végrehajtási rendelet 1. cikke helyébe a következő szöveg lép:

                  „1. cikk

                     (1)   Az illetékes hatóságok legalább évente egyszer hatósági ellenőrzéseket végeznek a növényútlevelek kiállítására az (EU) 2016/2031 rendelet 84. cikkének (1) bekezdése szerint felhatalmazott vállalkozók által használt telephelyeken és adott esetben más helyszíneken.

                     (2)   Ezen ellenőrzéseknek magukban kell foglalniuk az ellenőrzéseket, valamint – növényegészségügyi kockázatok gyanúja esetén – az (EU) 2016/2031 rendelet 92. cikkének (1) bekezdése szerinti mintavételt és laboratóriumi vizsgálatot.

                     (3)   Ezeket az ellenőrzéseket a legmegfelelőbb időpontban kell elvégezni ahhoz, hogy lehetővé váljon a releváns károsítók jelenlétének, illetve az erre utaló jeleknek vagy tüneteknek az észlelése.

                     (4)   Az (1)–(3) bekezdésben említett ellenőrzéseken túlmenően az illetékes hatóságok fizikai ellenőrzéseket végeznek azokon az ültetésre szánt növényeken – a vetőmagok kivételével, a gumókat, a hagymákat és a rizómákat is beleértve –, amelyeket nyugalmi állapotban hoztak be az Unióba. Az illetékes hatóságok ezeket az ellenőrzéseket az (5) bekezdésben említett ellenőrzési terv alapján meghatározott növények egyes példányain a behozatalt követő első vegetációs időszakban végzik el.

                     (5)   Az illetékes hatóságok a (4) bekezdésben említett ellenőrzések gyakoriságát egy ellenőrzési terv alapján határozzák meg, amely legalább a következő kritériumok mindegyikével összhangban kerül kidolgozásra:

                                 a)

                                 az importált növényeken, növényi termékeken és egyéb anyagokon észlelt uniós zárlati károsítók – amelyekről a tagállamok az (EU) 2016/2031 rendelet 11. cikke c) pontjának megfelelően értesítést küldtek – észlelési előzményei és mennyisége;

                                 b)

                                 az (EU) 2016/2031 rendelet 6. cikke szerinti kiemelt zárlati károsító előfordulása az érintett származási harmadik országban a rendelkezésre álló műszaki és tudományos információk szerint;

                                 c)

                                 a hatósági ellenőrzések információkezelési rendszerén keresztül rendelkezésre bocsátott információk vagy bármely más hivatalos figyelmeztetés;

                                 d)

                                 a gazdaszervezet és a károsítók biológiai jellemzői, valamint a zárlati károsítók vagy az (EU) 2016/2031 rendelet 30. cikkének (1) bekezdése alapján elfogadott intézkedések hatálya alá tartozó károsítók hatékony észleléséhez szükséges egyéb releváns feltételek.

                     (6)   Amennyiben a (4) bekezdésben említett ellenőrzések zárlati károsító vagy az (EU) 2016/2031 rendelet 30. cikkének (1) bekezdése alapján elfogadott intézkedések hatálya alá tartozó károsító jelenlétét bizonyítják, az illetékes hatóságok az ellenőrzések eredményeit rögzítik az (EU) 2017/625 rendelet 56. cikkében említett megfelelő, véglegesített közös egészségügyi beléptetési okmányban, amennyiben a fertőzött növény visszakövethető az importált szállítmányig.”

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 26-án.

                  a Bizottság részéről

                  az elnök

               Ursula VON DER LEYEN

            (1)  HL L 95., 2017.4.7., 1. o.

            (2)  A Bizottság (EU) 2019/66 végrehajtási rendelete (2019. január 16.) a növénykárosítókkal szembeni védekező intézkedésekkel kapcsolatos, és az adott termékekre alkalmazandó uniós szabályoknak való megfelelés vizsgálatát célzó, a növényeken, növényi termékeken és egyéb anyagokon végzett hatósági ellenőrzések lefolytatására vonatkozó egységes gyakorlati rendelkezésekre irányadó szabályokról (HL L 15., 2019.1.17., 1. o.).

            (3)  Az Európai Parlament és a Tanács (EU) 2016/2031 rendelete (2016. október 26.) a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről (HL L 317., 2016.11.23., 4. o.).